****

|  |  |
| --- | --- |
| KLASA: | **402-01/23-02/2** |
| URBROJ: |  |
| Dražice, | **09. listopada 2023.** |

Na temelju članka 7. Zakona o kulturnim vijećima i financiranju javnih potreba u kulturi („Narodne novine“ broj 83/22) Općina Jelenje objavljuje

**JAVNI POZIV** **ZA PREDLAGANJE JAVNIH POTREBA U KULTURI**

**OPĆINE JELENJE ZA 2024. GODINU**

**I.**

# Sadržaj javnog poziva

Sredstva iz proračuna Općine Jelenje osigurana za financiranje javnih potreba u kulturi namijenjena su potpori programima i projektima, aktivnostima i manifestacijama u kulturi od interesa za Općinu Jelenje, a dodjeljuju se na temelju provedenog javnog poziva (u daljnjem tekstu: Javni poziv) koji se objavljuje na mrežnim stranicama Općine Jelenje [(](http://www.dobrinj.hr/)[www.jelenje.hr](http://www.jelenje.hr)[)](http://www.dobrinj.hr/).

Javnim pozivom definiraju se područja javnih potreba u kulturi, prioriteti i ciljevi, postupak dodjele financijskih sredstava, uvjeti i kriteriji za dodjelu financijskih sredstava, način prijave, rokovi, postupak objave rezultata, postupak podnošenja prigovora, postupanje s prijavama nakon provedbe Javnog poziva, postupak ugovaranja odobrenih sredstava, način korištenja odobrenih sredstava, način izvještavanja te praćenja korištenja sredstava sukladno Zakonu o kulturnim vijećima i financiranju javnih potreba u kulturi.

**II.**

# Područja javnih potreba u kulturi i prihvatljivi predlagatelji

Na ovaj Javni poziv mogu se prijaviti udruge, ustanove u kulturi, umjetničke organizacije i samostalni umjetnici u sljedećim djelatnostima i područjima, a koje imaju registrirano sjedište (za udruge, ustanove i druge pravne osobe) odnosno prebivalište (za samostalne umjetnike) u sljedećim u područjima:

1. kulturne djelatnosti (arhivska djelatnost, muzejska djelatnost, knjižnična djelatnost, nakladnička i knjižarska djelatnost, audiovizualna djelatnost),

2. kulturno-umjetničko stvaralaštvo (dramska i plesna umjetnost, glazbena i glazbeno-scenska umjetnost, književnost, vizualne umjetnosti, dizajn i arhitektura, interdisciplinarne i nove umjetničke i kulturne prakse, digitalna umjetnost, kulturno-umjetnički amaterizam),

3. djelatnost zaštite, očuvanja i održivog upravljanja kulturnom baštinom,

4. transverzalna područja (međunarodna kulturna suradnja i mobilnost, dostupnost, pristup i sudjelovanje u kulturi, raznolikost kulturnih izričaja, poduzetništvo u kulturnim i kreativnim industrijama, digitalizacija u području kulture),

5. redovna djelatnost udruga u kulturi (unutar ovog područja mogu se prijaviti isključivo udruge koje su dostavile minimalno još jednu zasebnu prijavu – prijedlog programa ili projekta).

U obzir za financiranje mogu se uzeti i prijave odgovarajućih programa, projekata, aktivnosti i manifestacija u kulturi koje pridonose ostvarenju ciljeva, a koji ne korespondiraju s gore navedenim djelatnostima i područjima.

**II.a.**

**Posebne odredbe za udruge i druge neprofitne organizacije**

Razmatrati će se prijave programa samo onih udruga koje udovoljavaju slijedećim općim uvjetima:

* udruga je upisana u Registar udruga, odnosno drugi odgovarajući registar i u Registar neprofitnih organizacija, koja se svojim statutom opredijelila za obavljanje djelatnosti i aktivnosti koje su predmet financiranja i kojima promiče uvjerenja i ciljeve koji nisu u suprotnosti s Ustavom i zakonom
* udruga aktivno i kontinuirano djeluje barem jednu godinu u području aktivnosti u kojem prijavljuje program
* udruga je uredno ispunjavala obveze iz svih prethodno sklopljenih ugovora o financiranju iz javnih izvora
* udruga uredno ispunjava obveze plaćanja doprinosa za mirovinsko i zdravstveno osiguranje i plaćanja poreza te druga davanja prema državnom proračunu i proračunima jedinica lokalne samouprave,
* protiv udruge odnosno osobe ovlaštene za zastupanje udruge i voditelja programa ili projekta ne vodi se kazneni postupak i nije pravomoćno osuđen za prekršaj određen člankom 48. stavkom 2. alinejom c), odnosno pravomoćno osuđen za počinjenje kaznenog djela određenog člankom 48. stavkom 2. alinejom d) Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge
* udruga ima:

- općim aktom uspostavljen model dobrog financijskog upravljanja i kontrola te način sprječavanja sukoba interesa pri raspolaganju javnim sredstvima,

- prikladan način javnog objavljivanja programskog i financijskog izvještaja o radu za proteklu godinu (na mrežnim stranicama udruge, odnosno na drugi odgovarajući način),

- odgovarajuće organizacijske kapacitete i ljudske resurse za provedbu programa ili projekta odnosno programa javnih potreba.

Pravo prijave nemaju:

• ogranci, podružnice i slični ustrojbeni oblici udruga koji nisu posebno registrirani prema Zakonu o udrugama te upisani u Registar neprofitnih organizacija i Registar udruga Republike Hrvatske;

• udruge koje su nenamjenski trošili prethodno dodijeljena sredstva (nemaju pravo prijave dvije godine),

• udruge koje su u stečaju ili su pod sudskom upravom;

• udruge koje nisu ispunile obveze vezane za plaćanje socijalnih doprinosa ili poreza;

• udruge čiji je jedan od osnivača politička stranka.

PROGRAM KOJI SE NE MOŽE PRIJAVITI:

• program čije je financiranje predviđeno Državnim proračunom za 2024. godinu te koji se financira prema posebnim propisima (npr. Zakonom o športu, Zakonom o Crvenom križu, Zakonom o Studentskom zboru i drugim studentskim organizacijama, Zakonom o vjerskim zajednicama, Zakonom o tehničkoj kulturi);

• program usmjeren na religijske ili političke ciljeve i aktivnosti;

• program koji se temelji isključivo na investicijskim ulaganjima, izgradnji ili adaptaciji kapitalnih objekata i/ili nabavi opreme;

• program usmjeren isključivo na zadovoljavanje temeljnih potreba poslovanja udruge (npr. kupnja opreme, troškovi redovitoga poslovanja).

**III.**

**Prioriteti i ciljevi**

U procesu vrednovanja prijavljenih programa i projekata posebna pozornost bit će posvećena ispunjavanju prioriteta i ciljeva kulturnog razvitka: kvalitetna, raznolika i dostupna kulturna ponuda za različite dobne i društvene skupine, razina kvalitete i stručna utemeljenost, uključenost lokalne zajednice, ekonomičnost te kontinuitet u djelovanju predlagatelja programa i projekata, doprinos prezentaciji, popularizaciji i razvoju pojedine kulturno-umjetničke djelatnosti ili područja, poticanje razvoja kulturnih navika, privlačenje novih publika i produbljenja odnosa s postojećom publikom, poticanje i promicanje profesionalnoga kulturnog i umjetničkog stvaralaštva te afirmacija lokalnih autorica i autora, uključivanje i afirmacija mladih umjetnika i umjetnica, poticanje kulturnog amaterizma i izravnog sudjelovanja građana u kreiranju kulturnih sadržaja.

**IV.**

**Postupak dodjele financijskih sredstava i objave rezultata**

Stručno povjerenstvo vrednuje i ocjenjuje programe i projekte prijavljene na ovaj Javni poziv slijedeći opće prioritete i ciljeve Javnog poziva, kao i specifičnosti svakog područja umjetničkog i kulturnog djelovanja, a sve sukladno kriterijima za dodjelu financijskih sredstava iz točke V. ovog poziva.

Na temelju prijedloga Povjerenstva, općinski načelnik donosi odluku o dodjeli financijskih sredstava s popisom odobrenih i odbijenih programa.

Odluka o dodjeli financijskih sredstava donosi se najkasnije u roku od 90 dana od dana donošenja Proračuna Općine Jelenje.

Odluka o dodjeli financijskih sredstava s popisom odobrenih i odbijenih programa objavljuje se na mrežnim stranicama Općine Jelenje.

**V.**

**Uvjeti i kriteriji za dodjelu financijskih sredstava**

Pri stručnom vrednovanju podnesenih prijava za financiranje javnih potreba u kulturi primjenjuju se sljedeći temeljni kriteriji:

* kvaliteta ponuđenog programa ili projekta (20 bodova),
* značaj programa za očuvanje kulturne i povijesne baštine te kulturnog i kulturalnog identiteta Općine Jelenje (20 bodova),
* inovativnost projekta ili programa u sadržajnom i koncepcijskom smislu (10 bodova),
* ekonomičnost, kontinuitet i održivost projekta ili programa (10 bodova),
* promicanje programa za djecu i mlade te njihovo uključivanje u programske i projektne aktivnosti (20 bodova),
* udio sufinanciranja ponuđenog programa ili projekta iz drugih izvora financiranja(5 bodova),
* promicanje međunarodne kulturne suradnje (5 bodova).

Najniži iznos financijskih sredstava za su/financiranje koji se može prijaviti i odobriti za pojedinu aktivnost/projekt je 800 EUR, a najviši iznos je 7.000 EUR.

Ukupni iznos koji će se dodijeliti putem ovog javnog poziva je 11.000 EUR.

Razdoblje provedbe aktivnosti/projekata je 01. 01. do 31. 12. 2024. godine.

Projektne aktivnosti se mogu provoditi isključivo na području Općine Jelenje. Iznimno, pojedine aktivnosti koje se financiraju (npr. studijska putovanja, gostovanja, međunarodna aktivnost i suradnja i slično) moguće je organizirati izvan područja Općine Jelenje.

Troškovi trebaju biti umjereni, opravdani i usuglašeni sa zahtjevima racionalnog financijskog

upravljanja, osobito u odnosu na štedljivost i učinkovitost.

**VI.**

# Način i rokovi prijave za financiranje javnih potreba u kulturi

Prijave za financiranje javnih potreba u kulturi podnose se na odgovarajućim obrascima koji su dostupni na mrežnim stranicama Općine Jelenje.

Za svaki pojedini program ili projekt prijavitelj podnosi zasebnu prijavu s propisanom dokumentacijom.

Prijava sadržava:

1. Popunjen i ovjeren Obrazac prijave (Obrazac 1),
2. Popunjen i ovjeren Obrazac proračuna programa ili projekta (Obrazac 2),
3. Izjavu o nepostojanju dvostrukog financiranja (Obrazac 3),
4. Izjavu o točnosti i istinitosti podataka (Obrazac 4)
5. Izjavu o nepostojanju odnosno postojanju okolnosti iz članka 5. Uredbe (Obrazac 5)
6. Potvrdu porezne uprave o stanju duga, ne stariju od 30 dana od dana objave Javnog poziva,
7. Izvadak iz odgovarajućeg registra (udruga, ustanova, neprofitnih organizacija – prihvatljiv je i ispis ekrana (engl. printscreen)) ili potvrdu o statusu samostalnog umjetnika
8. Životopis – ako je prijavitelj samostalni umjetnik

Prijave se podnose u razdoblju od 10. listopada 2023. do 11. studenog 2023. godine.

Prijava s dokumentacijom može biti dostavljen na e-mail adresu [pisarnica@jelenje.hr](mailto:pisarnica@jelenje.hr) , preporučenom poštom ili predajom na pisarnicu Općine Jelenje uz napomenu:

„Za Javni poziv za predlaganje programa javnih potreba u kulturi Općine Jelenje za 2024. godinu”;

adresa:

Općina Jelenje, 51218 Dražice, Dražičkih boraca 64

Prijave koje ne ispunjavaju tražene uvjete sukladno tekstu Javnog poziva i Uputa za predlagatelje, koje nisu dostavljene na odgovarajućim obrascima u navedenom roku, kojima nedostaje neki od obveznih priloga, neće se razmatrati niti uvrstiti u financiranje javnih potreba u kulturi Općine Jelenje za 2024. godinu.

Upute za predlagatelje sastavni su dio ovog Javnog poziva i dostupni su na [mrežnim stranicama Općine Jelenje](https://min-kulture.gov.hr/?id=22773) www.jelenje.hr[.](https://min-kulture.gov.hr/?id=22773)

**VII.**

# Postupak podnošenja prigovora

Prigovor protiv odluke o dodjeli financijskih sredstava podnosi se Općini Jelenje sukladno članku 28. Zakona o kulturnim vijećima i financiranju javnih potreba u kulturi.

Datum do kojeg se može podnijeti prigovor objavljuje se zajedno s odlukom o dodjeli financijskih sredstava na mrežnim stranicama Općine Jelenje.

Općina Jelenje dužna je odgovoriti na prigovor u roku od 30 dana od dana podnošenja prigovora.

**VIII.**

**Postupanje s prijavama nakon provedbe Javnog poziva**

Svi dokumenti vezani uz prijave za financiranje javnih potreba u kulturi biti će odloženi i čuvani u sukladno posebnom propisu te se ne vraćaju predlagateljima.

**IX.**

**Postupak ugovaranja odobrenih sredstava**

S predlagateljem programa i/ili projekta, kojem su odobrena financijska sredstva na temelju odluke o dodjeli sredstava, Općina Jelenje sklapa ugovor o financiranju koji dostavlja predlagatelju kao korisniku financijskih sredstava.

Ugovor o financiranju sadrži iznos odobrenih financijskih sredstava za projekt ili program, rokove isplate odobrenih sredstava te obveze davatelja i obveze korisnika financijskih sredstava.

**X.**

# Način korištenja odobrenih sredstava, izvještavanja te praćenja korištenja sredstava

Odobrena sredstva moraju se koristiti namjenski, uz poštovanje ugovorenih rokova izvršenja programa, projekta ili aktivnosti te ugovorenih rokova dostave završnog izvješća.

Završno programsko i financijsko izvješće izrađuje se na propisanom Obrascu izvješća o izvršenom programu u 2024. godini.

Općina Jelenje zadržava pravo izmjene uvjeta i kriterija utvrđenih ugovorom u slučaju nastupanja izvanrednih okolnosti o čemu će uz obrazloženje pravodobno obavijestiti korisnike sredstava.

Ako korisnik sredstava nenamjenski koristi sredstva, ne izvrši program ili ne podnese propisana izvješća, dužan je vratiti primljena sredstva zajedno sa zakonskim zateznim kamatama obračunatim od dana primitka sredstava.

OPĆINSKI NAČELNIK

Robert Marčelja, bacc.oec.